Et ekkokammer defineres gjerne som en oppstykket offentlighet der folk møtes for å få bekreftet sitt verdenssyn, for å slippe å få sine standpunkter utfordret. Artiklene argumenterer for det synet man allerede har, og ingen for motsatt syn. I kommentarfeltet til hver artikkel gjentas de samme argumentene av samtlige som deltar der, og antallet «likes» forsterker effekten av samstemthet. Ingen motstemmer finnes. Derav skapes et digitalt ekkokammer, der deltagernes meninger blir forsterket igjen og igjen.

HRS og Document.no

På nettet har vi to ekte ekkokamre: Human Rights Services (HRS, rights.no) og Document.no. De er stiftet i henholdsvis 2001 og 2003. HRS mottar statsstøtte på 1 million kroner. Artiklene begge steder er velskrevne – noe som ikke gjelder de fleste kommentarene – men de er ensrettet i innhold. Det dreier seg i all hovedsak om negative sider ved innvandrings-relaterte saker. Antallet kommentarer under hver artikkel på Document er det mangedobbelte av hva det er på HRS. Det samme gjelder antallet likes. En del kommentatorer går igjen begge steder.